钦定古今图书集成/明伦汇编/官常典/第422卷 > 《赠人为金吾郎》于慎行
## 钦定古今图书集成/明伦汇编/官常典/第422卷 > 《赠人为金吾郎》于慎行

陌上锦云连，期门校猎旋。射声银作镝，蹑影玉为鞭。
撇草连双兔，凌空接两鸢。应怜汉飞将，白首滞穷边。

《汉书张释之传》：释之为公车令，太子与梁王共车入
朝，不下司马门。于是释之追止太子、梁王母入殿门，
遂劾不下公门不敬，奏之。薄太后闻之文帝免冠谢
曰：“教儿子不谨。”薄太后使使承诏赦太子、梁王，然后
得入。文帝繇是奇释之，拜为中大夫。

《张汤传》：汤子安世，字子孺，为光禄勋。郎有醉小便殿
上，主事白行法，安世曰：“何以知其不反水浆耶？如何
以小过成罪？”郎淫官婢，婢兄自言，安世曰：“奴以恚怒，
诬污衣冠，告署适奴。”

《盖宽饶传》：“宽饶字次公，迁谏大夫，行郎中户将事，劾
奏卫将军张安世子侍中阳都侯彭祖，不下殿门，并
连及安世，居位无补。彭祖时实下门，宽饶坐举奏大
臣非是，左迁为卫司马。先是时，卫司马在部，见卫尉
拜谒，常为卫官，繇使市买。宽饶视事，案旧令，遂揖官
属以下行卫者。卫尉私使宽饶出，宽饶以令诣官府”
门上谒，辞尚书，责问卫尉，由是卫官不复私使候司
马。候司马不拜，出先置卫，辄上奏辞，自此正焉。宽饶
初拜为司马，未出殿门，断其襌衣，令短离地，冠大冠，
带长剑，躬案行士卒庐室，视其饮食居处。有疾病者，
身自抚循临问，加致医药，遇之甚有恩。及岁尽交代，
上临飨，罢卫卒，卫卒数千人皆叩头自请，“愿复留共
更一年，以报宽饶厚德。”宣帝嘉之，以宽饶为太中大
夫。

《风俗通》：太中大夫邓通以佞幸吮痈疡脓汁，见爱拟
于至亲，赐以蜀郡铜山，令得铸钱，通私家之富，侔于
王者。封君又为微行，数幸通家，文帝代服衣罽，袭毡
帽，骑骏马，从侍中近臣常侍期门武骑，猎渐台下，驰
射狐兔，毕雉刺彘。是时待诏贾山谏以为不宜数从
郡国贤良吏出游猎，重令此人负名，不称其与。及太
中大夫贾谊亦数陈止游猎。是时谊与邓通俱侍中，
同位，谊又恶通为人，数廷讥之，由是疏远，迁为长沙
太傅。

《后汉书郭宪传》：“宪字子横，为光禄勋。时匈奴数犯塞，
帝患之，乃召百僚廷议，宪以为天下疲敝，不宜动众，
谏诤不合，乃伏地称眩瞀，不复言。帝令两郎扶下殿宪亦不拜。帝曰：‘常闻关东觥觥，郭子横竟不虚也’。”宪
遂以病辞退。

《杨仁传》：“仁字文义，显宗特诏补北宫卫士，令引见，问
当世政迹。仁对以宽和任贤，抑黜骄戚为先。又上便
宜十二事，皆当世急务。帝嘉之，赐以缣钱。及帝崩，时
诸马贵盛，各争欲入宫。仁披甲持戟，严勒门卫，莫敢
轻进者。肃宗既立，诸马共谮仁刻峻，帝知其忠，愈善
之，拜什邡令。”

《续汉书》：张湛字子孝，拜光禄勋。光武临朝，或有惰容，
湛辄谏其失。常乘白马，帝每见辄言“白马生且复谏
矣。”

《南史王惠传》：惠字令明，诞从祖弟。宋国初建，当置郎
中令，武帝难其人，谓傅亮曰：“‘今用郎中令，不可减袁
矅卿也’。既而曰：‘吾得其人矣，曜卿不得独擅其奇’。”乃
以惠居之。

《册府元龟》：梁萧范为卫尉，夜中行城，常因风便，鞭笞
宿卫，欲令帝知其勤。及侄修在职，夜必再巡，而不欲
人知。或问其故，曰：“夜中警逴，实有其劳，主上慈爱，闻
之，容或赐止。违诏则不可，奉诏则废事。且胡质之清，
尚畏人知，此职司之常，何足自显。”闻者叹服。

《陈书韦载传》载族弟翙，永定元年授贞毅将军步兵
校尉，迁骁骑将军，领朱衣直阁骁骑之职。旧领营兵，
兼统宿卫。自梁代已来，其任逾重，出则羽仪清道，入
则与二卫通直，临轩则升殿侠侍。翙素有名望，每大
事，恒令侠侍左右，时人荣之，号曰“侠御将军。”

《魏书来大千传》：“大千，代人也。父初真，从太祖避难叱
候山，参创业之功，官至后将军、武原侯，与在八议。大
千骁果，善骑射，为骑都尉。永兴初，袭爵，迁中散。至于
朝贺之日，大千常著御铠，盘马殿前，朝臣莫不嗟叹。
迁内幢将，典宿卫禁旅。大千用法严明，上下齐肃。尝
从太宗校猎，见虎在高岩上，大千持槊直前刺之，应”
手而死。太宗嘉其勇壮，又为殿中给事。世祖践祚，与
襄城公卢鲁元等七人俱为常侍，持仗侍卫，昼夜不
离左右。

《于栗䃅传》：“栗䃅子洛拔，少以功臣子拜侍御中散。有
姿容，善应对，恭慎小心，世祖甚加爱宠，因赐名焉。车
驾征讨，恒在侍卫，擢领监御曹事，从征凉州，既平，赐
奴婢四十口，转监御曹令。恭宗之在东宫，厚加礼遇。
洛拔以恭宗虽则储君，不宜逆自结纳，恒畏避屏退，
左转领候官曹事。顷之，出为使持节、散骑常侍、宁东”
将军、和龙镇都大将、营州刺史。洛拔子烈，烈子忠，
延昌初，除都官尚书，加平南将军，领左卫、中正如故。
又加散骑常侍。尝因侍宴，赐之剑杖，举酒属忠曰：“卿
世秉贞节，故恒以禁卫相委。昔以卿行忠，赐名曰忠；
今以卿才堪御侮，以所御剑杖相赐。循名取义，意在
不轻，其出入周旋，恒以自防也。”忠顿首陈谢。迁侍中
领军将军。忠面陈让云：“臣无学识。不堪兼文武之任。”
世宗曰：“当今学识有文者不少。但心直不如卿。欲使
卿劬劳于下我当无忧于上。”

《周书尉迟运传》：“建德元年，授运右侍伯，转右司卫。时
宣帝在东宫，亲狎谄佞，数有罪失。高祖于朝臣内选
忠谅鲠正者以匡弼之，于是以运为右宫正。二年，帝
幸云阳宫，又令运以本官兼司武，与长孙览辅皇太
子居守。俄而卫刺王直作乱，率其党袭肃章门。览惧，
走行在所。运时偶在门中，直兵奄至，不暇命左右，乃”
手自阖门。直党与运争门，斫伤运手指，仅而得闭。直
既不得入，乃纵火烧门。运惧火尽，直党得进，乃取宫
中材木及床等以益火，更以膏油灌之，火势转炽。久
之，直不得进，乃退。运率留守兵因其退以击之，直大
败而走。是日微运，宫中已不守矣。高祖嘉之，授大将
军，赐以直田宅、妓乐、金帛、车马及什物等，不可胜数。
四年，出为同州、蒲津、潼关等六防诸军事、同州刺史。
高祖将伐齐，召运参议，东夏底定，颇有力焉。五年，拜
柱国，进爵卢国公，邑五千户。宣政元年，转司武上大
夫，总宿卫军事。高祖崩于云阳宫，秘未发丧，运持侍
卫兵还京。帝即位，授上柱国。

《唐书姜确传》：“确字行本，以字行。贞观中为将作少匠，
护作九成、洛阳宫及诸苑籞以干力称，多所赉赏，游
幸无不从。迁宣威将军。太宗选趫才，衣五色袍，乘六
闲马，直屯营宿卫仗内，号曰‘飞骑，每出幸即以从，拜
行本左屯卫将军分典之’。”

《李晟传》：晟子听，字正思。为羽林时，有骏马，帝在东宫，
使左右讽取之，听自以身宿卫，不敢献。于是帝曰：“李
听往在军中，不与朕马，是必可任。”乃授检校兵部尚
书，充河东节度使。

《阎立德传》：立德弟立本，立本曾孙用之，累迁右卫郎
将，知引驾仗。金吾将军李质升殿，不解刀，呵却之，请
按以法，左右震悚。始，有司以三卫执扇登殿，用之奏
三卫皆趫悍，不宜升陛迩御坐，请以宦者代。遂为故
事。

《殷侑传》：侑为卫尉卿。文宗即位，李同捷叛，而王廷凑阴为唇齿，兵久不解，诏五品以上官议尚书省。帝锐
欲讨贼，群臣无敢异论者，独侑请舍廷凑而专事同
捷，且言：“愿以宗社安危为计，善师攻心为武，含垢安
人为远图，网漏吞舟为至诫。”帝不纳，然内嘉善。
《辽史耶律夷腊葛传》：夷腊葛字苏散，检校太师合鲁
之子。应历初，以父任入侍。数岁，始为殿前都点检。时
上新即位，疑诸王有异志，引夷腊葛为布衣交，一切
机密事必与之谋，迁寄班都知，赐宫户。时上酗酒，数
以细故杀人。有监雉者因伤雉而亡，获之，欲加诛。夷
腊葛谏曰：“是罪不应死。”帝竟杀之，以尸付夷腊葛曰：
“收汝故人。”夷腊葛终不为止。复有监鹿详稳亡一鹿，
下狱当死，夷腊葛又谏曰：“人命至重，岂可为一兽杀
之”良久得免。辽法，麚岐角者，惟天子得射。会秋猎，善
为鹿鸣者呼一麚至，命夷腊葛射，应弦而踣。上大悦，
赐金银各百两，名马百匹，及黑山东扶真之地。后穆
宗被弑，坐守卫不严被诛。

《耶律斡腊传》：“斡腊字斯宁，奚迭剌部人。趫捷有力，善
骑射。保宁初，补护卫。车驾猎颉山，适豪猪伏丛莽，帝
射中猪突出，御者托满舍辔而避，厩人鹤骨翼之，斡
腊复射而毙，帝嘉赏。及猎赤山，适奔鹿奋角突前，路
隘不容避，垂犯跸，斡腊以身当之，鹿触而颠。帝谓曰：
‘朕因猎两濒于危，赖卿以免，始见尔心’。”迁护卫太保。
《宋史党进传》：进历侍卫马军都指挥使。先是，禁中军
校，自都虞候已上，悉书所掌兵数于梃上，如笏记焉。
太祖一日问进所掌几何，进不识字，但举梃以示于
上曰：“尽在是矣。”上以其朴直，益厚之。尝受诏巡京师，
闾里间有畜养禽兽者，见必取而纵之，骂曰：“买肉不
将供父母，反以饲禽兽乎！”太宗尝令亲吏臂鹰雏于
市，进亟欲放之，吏曰：“此晋王鹰也。”进乃戒之曰：“汝谨
养视。”小民传以为笑。

《渑水燕谈录》：真宗上仙，时虽仲春而大雪苦寒，庄献
太后诏赐卫士酒，独王德用所辖禁旅不得饮。后以
问德用，德用曰：“卫士荷先帝恩德厚矣，今率土崩心，
安忍纵饮矧嗣君尚少，未亲万机，不幸一夫酗酒，奋
臂狂呼，得不动人心也。”后大叹息。

《归田录》：庆历八年正月十八日夜，崇政殿宿卫士作
乱，于殿前杀伤四人，取准备救火长梯登屋，入禁中，
逢一宫人，问寝“阁在何处？”宫人不对，杀之。既而宿直
都知闻变，领宿卫士入搜索，已复逃窜。后三日，于内
城西北角楼中获一人杀之。时内臣杨怀敏受旨获
贼勿杀，而仓卒杀之，由是竟莫究其事。

《春渚纪闻》：姚麟为殿帅，王荆公当轴，一日折简召麟，
麟不即往。荆公因奏事白之裕陵，裕陵询之，麟对曰：
“臣职掌禁旅，宰相非时以片纸召臣，臣不知其意，故
不敢擅往。”裕陵是之。又有语麟驭下过严者，裕陵亦
因事励之，麟恐伏而对曰：“诚如圣训。然臣自行列，蒙
陛下拔擢，使掌卫兵于殿庭之间，此岂臣当以私恩
结下为身计耶？”裕陵是之。

《金史乌古论元忠传》：正隆末，元忠从海陵南伐，世宗
即位辽阳，时太保昂为海陵左领军大都督，遣元忠
朝于行在，遂授定远大将军，擢符宝郎，谕之曰：“朕初
即位，亲密无如汝者。侍从宿卫，宜戒不虞。”大定二年，
加驸马都尉，除近侍局使，迁殿前左卫将军。从世宗
猎，上欲射虎，元忠谏止之。进殿前右副都点检，为贺
宋正旦使，还，转左副都点检，坐家奴结揽民税，免官。
十一年，复旧职。明年，升都点检。十五年，北边进献，命
元忠往受之。及还，诏谕曰：“朕每遇卿直宿，其寝必安。
今夏幸景明宫，卿去久，朕甚思之。”

移剌道传道，除同知大兴尹，亲军百人长。完颜阿思
钵非禁直日，带刀入宫，其夜入左藏库，杀都监郭良
臣，盗取金珠。点检司执其疑似者八人，掠笞三人死。
五人者自诬其赃不可得。上疑之，命道参问，道持久
其狱。既而阿思钵鬻金，事觉，伏诛。上曰：“棰楚之下，何
求不得，奈何点检司不以情求之乎？”赐掠死者钱，人
二百贯；周其家不死者，人五十贯。诏“自今护卫亲军
百人长、五十人长，非直日不得带刀入宫。”

《蒲察通传》：通本名蒲鲁浑，中都路胡上爱割蛮猛安
人也。熙宗选护卫，见通名，以笔识之。通以父老，恳乞
就养，众讶之曰：“得充侍卫，终身荣贵，今乃辞，过人远
矣。”朝廷义而从之。

《元史博尔忽传》察儿，一名倴盏，居官山。伯祖父博
尔忽，从太祖起朔方，直宿卫，为火儿赤。火儿赤者，佩
櫜鞬侍左右者也，由是子孙世其职。博尔忽从太祖
平诸国，宣力为多，当时与木华黎等俱以功号《四杰》。
察儿，其从孙也。骁勇善战，幼直宿卫。太祖平燕，睿
宗监国，闻燕京盗贼，恣意残杀，直指富庶之家载运
其物，有司不能禁，乃遣。察儿、耶律楚材穷治其党，
诛首恶十有六人，由是巨盗屏迹。

《拜住传》：英宗在东宫，问宿卫之臣于左右，咸称拜住
贤，遣使召之，欲与语。拜住谓使者曰：“嫌疑之际，君子
所慎。我长天子宿卫，而与东宫私相往来，我固得罪亦岂太子福耶？”竟不往。

蔡邕《独断》：“《樊哙冠》，汉将军樊哙造次所冠，以入项籍
营，广七寸，前出四寸。司马殿门大护卫士服之。”
《演繁露》、沈约《宋志》：“虎贲，旧训虎奔，言如虎之奔走也。
王莽以古有勇士孟贲，故以奔通，不必取孟贲为义。”
《归田录》：“宝元、康定之间，余自贬所还，过京师，见王君
贶，初作舍人，自契丹使归，余时在坐，见都知押班殿
前马”步军联骑立门外，呈榜子，称“不敢求见。”舍人遣
人谢之而去。至庆历三年，余作舍人，呵引者即敛马
驻立，前呵者传声，太尉立马，急遣人谢之。比舍人马
过，然后敢行。后予官于外，十年而还，遂入翰林为学
士，见三衙呵引甚雄，不复如当时与学士相逢，分道
而过，更无敛避之礼。盖两制渐轻而三衙渐重。旧制，
“侍卫亲军与殿前分为两司，自侍卫司不置马步军
都指挥使，止置马军指挥使、步军指挥使。”以来，侍卫
一司自分为二，故与殿前司列为三衙也。五代军制
已无典法，而今又非其旧制者多矣。

《金史讹可传》：刘祈曰：“金人南渡之后，近侍之权尤重。
盖宣宗喜用其人以为耳目，伺察百官，故奉御辈采
访民间，号‘行路御史。或得一二事即入奏之，上因所
责台官漏泄，皆抵罪。又方面之柄，虽委将帅，又差一
奏御在军中号曰‘监战’。每临机制变，多为所牵制，遇
敌辄先奔，故师多丧败。哀宗因之不改，终至亡国。